Arne Nordøy

Arne Frithjof Nordøy (1933–2020) var en norsk lege og professor, sentral da Universitetet i Tromsø ble etablert og konsolidert. 

Nordøy tok medisinsk embetseksamen i 1957 i Bergen. I 1965 tok han doktorgrad ved Institutt for Tromboseforskning ved Rikshospitalet, på emnet faktorer som påvirker blodproppdannelse. 

I 1971 ble han den første dekanus ved Det helsevitenskapelige fakultet ved UiT, i 1972 professor i indremedisin og overlege ved Regionsykehuset i Tromsø. 

Han var sentral i utviklingen av UiT, og sto for rekrutteringen av en rekke nøkkelpersoner til universitetet og sykehuset i nord. Hans innsats for byen og landsdelen gjorde også at han i 1993 ble kåret til «Årets tromsøværing».

Han forsket på lipider og trombose, og sto for publisering av ca. 140 vitenskapelige artikler. Innsatsen omfattet fire forskningsopphold i USA og ett i Frankrike. Nordøy akslet også flere verv innen forskningsadministrasjon.

Referanser

Eksterne lenker 
 «Minneord» i Tidsskriftet 12. oktober 2020
 «Nekrolog: Arne F. Nordøy», Aftenposten 24. august 2020
 «Nekrolog over Arne F. Nordøy (1933-2020): En pioner ved UiT og UNN har gått bort», iTromsø 17. august 2020

Norske leger
Norske professorer